钦定古今图书集成/明伦汇编/宫闱典/第080卷 > 《贺皇孙诞生疏》明·叶向高
## 钦定古今图书集成/明伦汇编/宫闱典/第080卷 > 《贺皇孙诞生疏》明·叶向高

臣等近接邸报，伏睹敕下礼部，“万历三十三年十一
月十四日戌时，皇太子第一子生。”臣等躬逢大庆，不
胜懽跃。窃惟圣神有作，功与德以并隆；祚嗣克昌，子
因孙而益衍。故螽斯麟趾，式昭有道之长；而鹤禁龙
楼，载笃无疆之庆。眷此文孙之诞育，益占帝历之绵
延。恭遇我皇上深仁必世，骏烈同天。《长乐》尊崇，有至
德要道，以顺天下。承华垂裕，惟咸正罔缺而启后人，
多福多寿而多男，三应华封之祝；重轮重辉而重润，
两看离照之明。爰自元良册立以来，以至大婚礼成
之后，青宫元圃，陶成玉裕之姿；瑜珮钿函，嗣播葛累
之响。属皇天之笃祜，肆宗社之垂休，适当长至之期，
有此元孙之庆。黄钟龢六琯，一阳来复于斯时。紫气
满千门，庶汇腾懽于此日。在皇上则子而有子，固熙
朝间值之嘉祥；在圣母则孙下见孙尢，振古希逢之
盛事。况庆源远濬，慈闱之花甲初周而少海常澄，奕
世之银潢未艾。凡有血气，孰不欢呼。臣等职列留京，
情悬魏阙。五云天远，每翘首于凫趋。万叶祚长，欲斋
心而燕贺。追惟元子“诞生之日，曾于诏书未到之先，
虔集群工，恭陈微悃。兹敬循乎旧典，庶仰答于洪休。
盖茂发孙枝，实九庙神灵之显祐；而欣逢帝祉，乃万
方臣子之同情。”伏愿益顺欢心，旁流秽泽。迓天休滋
至，匪独乐于己，而同乐于民。贻哲命初生，以远垂于
孙，如近垂于子。则鸿基燕翼，侈锡嗣于周京；而甲观
画堂，陋钟祥于汉代此实圣谟之所素裕而亦愚臣
等不胜惓惓者也。

《小名录》：成帝名𪉑，元帝之子，以宣帝之世生于甲观
画堂，号曰“世嫡皇孙。”帝爱之，因曰“太孙。”常置左右
独断绿车，名曰“皇孙车”，天子孙乘之以从。

《魏书太武帝本纪》：太平真君十一年“十二月甲申，义
隆使献百牢，贡其方物。又请进女于皇孙，以求和好。
帝以师婚非礼，许和而不许婚，使散骑侍郎夏侯野
报之。诏皇孙为书致马通问焉。”

《刘尼传》：“尼，代人也。少壮健，有膂力，勇果善射。世祖见
而善之，拜羽林中郎，加振威将军。宗爱既杀南安王
余于东庙秘之，唯尼知状。尼劝爱立高宗，爱自以负
罪于景穆，闻而惊曰：‘君大痴人！皇孙若立，岂忘正平
时事乎’？尼曰：‘若尔，今欲立谁’？爱曰：‘待还宫，擢诸王子
贤者而立之。尼惧其有变，密以状告殿中尚书源贺’。”
贺时与尼俱典兵宿卫，仍共南部尚书陆丽谋曰：“宗
爱既立，南安，还复杀之。今不能奉戴皇孙，以顺民望，
社稷危矣，将欲如何？”丽曰：“惟有密奉皇孙耳。”于是贺
与尚书长孙渴侯严兵守卫。尼与丽迎高宗于苑中，
丽抱高宗于马上入京城。尼驰还东庙，大呼曰：“宗爱
杀南安王，大逆不道。皇孙已登大位。”有诏“宿卫之士
皆可还宫。”众咸唱《万岁》。

《传信录》：上为皇孙时，风表瓌异，神彩美迈，尝于朝堂
比武攸暨曰：“朝堂，我家朝堂，汝得恣蜂虿而狼顾耶？”
则天惊异之，再三顾曰：“此儿气概不常为吾家太平
天子也。”

《明皇十七事》：代宗诞三日，上幸东宫，赐之金盆以浴。
吴后年幼体弱，皇孙体未舒，负媪惶惑，乃以宫中同
日生而体貌丰硕者以进。上视之不乐曰：“此非吾儿。”
负媪叩头具服，上眤谓曰：“非尔所知，取吾儿来。”于是
以太子之子进见，上大喜，置诸掌内，视之，笑曰：“此儿
福禄过其父。”及上起身还宫，进内，谓力士曰：“此一殿
有三天子乐乎哉？可以劝太子饮酒。”

《金史显宗孝懿皇后传》：大定八年七月，上遣宣徽使
移剌神独斡以名马、宝刀、御膳赐太子及妃。仍谕之
曰：“妃今临蓐，愿平安得雄。有庆之后，宜以此刀寘左
右。”既而皇孙生，是为章宗。时上幸金莲川，次冰井。翌日，上临幸抚视，宴甚欢，又赐御服佩刀等物。谓显宗
曰：“祖宗积庆，且皇后阴德至厚，而有今日社稷之洪
福也。”又谓李石纥、石烈、志宁曰：“朕诸子虽多，皇后止
有太子一人而已。今幸得嫡孙，观其骨相不凡，又生
麻达葛山，山势衍气清，朕甚嘉之。”因以山名为章宗
小字。

《大政纪》：皇太子令庶子杨荣侍诸皇孙文华后殿，皇
太子谕诸皇孙曰：“此皇祖近臣，汝辈当礼敬。”荣讲授
有程度，诸皇孙多所进益。皇太子召荣，奖谕切至，且
曰：“他日学成，即汝训迪之功也。”荣在春坊，每进讲罢，
必从容以进。心务德亲贤，去邪尚俭，戒逸之言进，深
见嘉纳。或访以正务，必陈其切要，及先后缓急施行
“之序。”皆恳切，无少避忌。

永乐十四年十月，周王橚、楚王桢，遇节谒孝陵，命东
宫皇太孙及小皇孙陪谒。上召杨荣、杨士奇、金幼孜
皆至，问曰：“二王东宫皇太孙及小皇孙谒陵，展敬之
位如何？朕意虽略定，尔三人试言之。”杨、金未有对。上
顾问士奇，对曰：“周、楚二王尊属当列稍前两傍。东宫
殿下之后，诸皇孙与皇太孙同班，两分列两傍。”上曰：
“尔所言有据乎？”对曰：“宋儒朱熹《家礼》大约如此。”上曰：
“吾未尝熟《家礼》，但据己见，书其位次。”遂出片楮。宸翰
所书位次，正与士奇言合。

《日知录》：“冢子，身之副也。家无二主，亦无二副，故有适
子者无适孙。”唐高宗有太子而复立太孙，非矣。